Irena Grécka a Dánska

Irena Grécka a Dánska (, * 11. máj 1942, Kapské Mesto, Juhoafrická republika – † 15. január 2026, Madrid, Španielsko) bola grécka princezná, dcéra kráľa Pavla I. a Frederiky Hannoverskej, mladšia sestra bývalej španielskej kráľovnej Žofie a zosadeného gréckeho kráľa Konštantína II.

 Detstvo a vzdelanie 
Princezná Irena sa narodila v Kapskom Meste v Južnej Afrike po tom, čo grécka kráľovská rodina musela opustiť Nemcami okupované Grécko počas II. svetovej vojny. Irena bola žiačkou gréckej klaviristky Giny Bachauerovej a krátky čas aj sama profesionálne účinkovala na benefičných koncertoch v Európe a Spojených štátoch. V roku 1962 bola družičkou na svadbe princa Juana Carlosa Španielskeho a jej sestry princeznej Žofie Gréckej a Dánskej. Nikdy nezabudla na miesto svojho narodenia a držala patronát nad African Cultural Organization v Južnej Afrike. Ovládala štyri svetové jazyky – anglický, španielsky, francúzsky a nemecký.

Študovala filozofiu, archeológiu pod vedením Theophano Arvanitopoulouvej a hudbu. Spolu so svojou sestrou a Arvanitopoulouvou vydala knihu o archeológii pod názvom: „OstrakaEkDekelias“ (Úlomky z Dekélie). Pod vedením profesora Dr. T. M. P. Mahadevana, riaditeľa Strediska modernej vedy vo filozofii na Univerzite v Madrase študovala náboženstvá.

 Súkromie 
Irena sa stretávala s princom Michelom Orleánskym, grófom d'Évreux, ktorý ju nechal a oženil sa s Béatrice Pasquierovou de Franclieu v roku 1967 v Casablance, v Maroku bez súhlasu svojho otca, Henricha Orleánskeho, grófa z Paríža a uchádzača o francúzsky trón. Princezná Irena sa potom už nikdy nevydala a zostala pri svojom bratovi Konštantínovi.

Po zosadení brata Konštantína z gréckeho trónu, odišla s matkou do Indie. Po matkinej smrti žila v paláci Zarzuela v Madride, kráľovskej rezidencii jej sestry Žofie a švagra Juana Carlosa.

Infantka Kristína, vojvodkyňa z Palmy de Mallorca pomenovala po princeznej Irene svoju dcéru Irenu (* 2005).

 Záujmy 
Bola zakladateľkou a prezidentkou dobročinnej organizácie World in Harmony (Mundo en Armonía) založenej v roku 1986 so sídlom v Madride, ktorej cieľom bola pomoc ľuďom v núdzi a týraným zvieratám. Spolupracovala s viacerými dobročinnými organizáciami a kultúrnymi ustanovizňami:
 African Cultural Organization of South Africa (ACOSA), patronát
 Ashram International, patronát
 Banco Santander Central Hispano Foundation
 European String Professors Association (ESTA), čestná prezidentka
 Dr. T.M.P. Mahadevan Foundation (India), viceprezidentka
 Yehudi Menuhin Foundation, patronát španielskej pobočky
 Sarvodaya International Trust (India), in memoriam Mahatma Gandhi, vicepredsedníčka
 The Peres Center for Peace Association v Španielsku, členka čestnej rady, výboru

 Rodokmeň 

 Referencie 

 Iné projekty 

 Externé odkazy 
 Oficiálne stránky gréckej kráľovskej rodiny 
 Dobročinná organizácia World in Harmony

 Zdroj 


Kategória:Grécke princezné
Kategória:Dánske princezné
Kategória:Rytieri veľkokríža Radu za zásluhy Talianskej republiky
Kategória:Rytieri Rádu slona
Kategória:Osobnosti z Kapského Mesta